SAF เด้งแรง 9% แย้มรายได้ปี 66 โต 20% เล็งเจาะตลาดลูกค้ากลุ่ม CLMV
SAF เด้งแรง 9% แย้มรายได้ปี 66 โต 20% ยอดขายเหล็กกล้าเกรดพิเศษฯหนุน-เล็งเจาะตลาดลูกค้ากลุ่ม CLMV ดันผลงานโตเข้าเป้า
SAF เด้งแรง 9% แย้มรายได้ปี 66 โต 20% ยอดขายเหล็กกล้าเกรดพิเศษฯหนุน-เล็งเจาะตลาดลูกค้ากลุ่ม CLMV ดันผลงานโตเข้าเป้า
27 ม.ค. 2566

ผู้สื่อข่าวรายงานว่า วันนี้(27 ม.ค.66) ราคาหุ้นบริษัท เอส.เอ.เอฟ. สเปเชียล สตีล จำกัด (มหาชน) หรือ SAF ณ เวลา 12:22 น. อยู่ที่ระดับ  2.46 บาท บวก 0.20 บาท หรือ 8.85% ด้วยมูลค่าการซื้อขาย 52.05 ล้านบาท

โดยก่อนหน้านี้นายพิศิษฐ์ อริยเดชวณิช ประธานเจ้าหน้าที่บริหาร SAF เปิดเผยว่า ภาพรวมผลการดำเนินงานในไตรมาส 4/2565 ยังคงดำเนินการเป็นไปตามแผนงาน และช่วยหนุนภาพรวมทั้งปี 2565 คาดว่ารายได้รวมจะอยู่ในระดับใกล้เคียงกับปี 2564 ที่มีรายได้รวม 214.75 ล้านบาท หลัง 9 เดือนแรกของปี 2565 บริษัทมีรายได้รวม 169.37 ล้านบาท ซึ่งปัจจุบันอยู่ระหว่างการปิดงบการเงิน และรอแจ้งต่อตลาดหลักทรัพย์ฯ ในเดือน ก.พ. 2566 ต่อไป
ในปี 2566 บริษัทตั้งเป้าหมายมีรายได้รวมเติบโต 20% เมื่อเทียบกับปี 2565 เนื่องจากรายได้จากการขายเหล็กกล้าเกรดพิเศษสำหรับแม่พิมพ์ยังขยายตัวได้ตามลูกค้ากลุ่มอุตสาหกรรมชิ้นส่วนยานยนต์เป็นหลัก และอุตสาหกรรมวัสดุก่อสร้าง และรายได้จากการขายเหล็กเกรดพิเศษ สำหรับเครื่องจักรกลทางวิศวกรรม หรืออาหารที่มีราคาขายเฉลี่ยที่ดี อีกทั้งในอนาคตมีความมุ่งมั่นที่จะขยายไปยังอุตสาหกรรมอื่น ๆ มากขึ้น เช่น อุตสาหกรรมการบิน และอุตสาหกรรมยานยนต์ไฟฟ้า (EV) เป็นต้น
นอกจากนี้ บริษัทยังมีความสามารถในการควบคุมต้นทุนและค่าใช้จ่ายได้อย่างมีประสิทธิภาพ บวกกับไม่มีภาระหนี้สินกับสถาบันทางการเงิน และมีกระแสเงินสดในระดับที่สูง ทั้งนี้ SAF มีนโยบายจ่ายเงินปันผลไม่น้อยกว่า 50% ของกำไรสุทธิหลังหักภาษีจากงบเฉพาะกิจการในแต่ละงวด หลังหักเงินสำรองตามกฎหมายฯ รวมทั้งภายในปี 2566 บริษัทจะเริ่มขยายตลาดกลุ่มประเทศ CLMV โดยจะเริ่มประเทศแรก คือ ประเทศเวียดนาม หากมีความชัดเจนจะแจ้งให้ทราบต่อไป